Celldömölk Helyi Akciócsoport bemutatása

A 2016. május 26-án életre hívott Celldömölki Helyi Közösség, a regisztrációjának elfogadását követően (2016. június 28.) azonnal megkezdte a stratégiaalkotási munka érdemi részét. A pályázati felhívásban megjelölt első pályázati etap lezárásáig (2016. július 6-ig) a HKFS elkészítésére a nyilvánosság bevonásával nem volt mód, így a közösség a második pályázati etapra irányozta elő a stratégia elkészítését.

A tervezés elősegítésére, a konzorciumi tag Önkormányzat által, a Helyi Közösség rendelkezésére bocsátott adatbázis alapján, a munkacsoport kidolgozta az akcióterületen élők hatékony elérési, megszólítási lehetőségeit, az egyes készültségi fokozatok társadalmi egyeztetésének módjait és időrendjét.

A kezdeti, helyi médiában, városi honlapon megjelent tájékoztatók,a tervezés előrehaladtával, a stratégiaanyag körvonalazódásával, bővülésével, mind sűrűbben egészültek ki telefonos/személyes konzultációkkal, mélyinterjúkkal, megbeszélésekkel.

A stratégia a Celldömölki Média Nonprofit Közhasznú Kft. - mint a Helyi Közösséget képviselő szervezet – irányításával, elsősorban a szintén konzorciumi tag Celldömölki Közös Önkormányzati Hivatal pályázat készítő és menedzselő szakembereinek összefoglaló munkájával készült. A gazdasági élet helyi képviselőinek észrevételeit, véleményét, Kocsis Orsolya egyéni vállalkozó gyűjtötte és tolmácsolta,a civil szervezeteknél hasonló feladatot a Celldömölki Városi és Vasutas Sportegyesület látott el. A stratégia elkészítésére alakult mini konzorcium, munkacsoport így nem csak a legközvetlenebbül rendelkezett ismeretekkel annak elkészítésére, hanem a legköltséghatékonyabb is volt, mert nem kerül rá elszámolásra költség a tervezett indikatív pénzügyi fejezetben.